b"\n_START_ARTICLE_\nDaniel Mart\xc3\xad i Varela\n_START_SECTION_\nTraject\xc3\xb2ria\n_START_PARAGRAPH_\nAbans de debutar com a amateur, Dani Mart\xc3\xad va passar per les categories inferiors del CE Matar\xc3\xb3, arribant a jugar un any al juvenil del Real Murcia CF._NEWLINE_L'any 2001 Dani Mart\xc3\xad va fitxar per la UE Cerdanyola de Matar\xc3\xb3, on va disputar una temporada a Primera Catalana. L'any seg\xc3\xbcent va jugar al primer equip del CE Matar\xc3\xb3, debutant a Segona B. Posteriorment Dani Mart\xc3\xad fitxaria pel CF Badalona, on es va estar dues temporades i mitja, aconseguint l'ascens a Segona B. La manca d'oportunitats van provocar la seva cessi\xc3\xb3 al Palam\xc3\xb3s CF de Tercera Divisi\xc3\xb3. La temporada 2006-2007 Dani Mart\xc3\xad va militar al Girona FC, amb el qual va aconseguir l'ascens a Segona B._NEWLINE_L'estiu de 2007 Dani Mart\xc3\xad va aterrar a la UE Sant Andreu, on s'estaria quatre anys a les ordres de Natxo Gonz\xc3\xa1lez i en va ser el capit\xc3\xa0 a partir del segon. En la primera temporada l'equip va aconseguir l'ascens a Segona B, el tercer ascens de la carrera d'en Dani, que va marcar 9 gols aquella temporada. L'any seg\xc3\xbcent el Sant Andreu va disputar la promoci\xc3\xb3 d'ascens a Segona A, perdent contra l'AD Alcorc\xc3\xb3n; Dani va marcar 4 gols aquella temporada. Per\xc3\xb2 sens dubte, el m\xc3\xa9s destacat d'aquella temporada va ser la Copa Catalunya que va aconseguir el conjunt quadribarrat, superant el RCD Espanyol en la final disputada a Sant Carles de la R\xc3\xa0pita (2-1) amb el segon gol marcat per Dani Mart\xc3\xad, que com a capit\xc3\xa0, rebria el trofeu de mans del president de la FCF._NEWLINE_La temporada 2009-10 Dani Mart\xc3\xad va marcar 3 gols i el Sant Andreu es va proclamar campi\xc3\xb3 de Segona B, deixant escapar l'ascens a Segona A en dues ocasions, contra la SD Ponferradina primer i contra el FC Barcelona B a la repesca. L'\xc3\xbaltima temporada de Dani Mart\xc3\xad al Sant Andreu va ser m\xc3\xa9s discreta, ja que va ser titular en nom\xc3\xa9s 17 partits i va marcar un gol; l'equip acabaria en setena posici\xc3\xb3._NEWLINE_L'estiu de 2011 la UE Sant Andreu va patir una important disminuci\xc3\xb3 del seu pressupost i no es va poder renovar a Dani Mart\xc3\xad, que va provar sort al grup 1 de Segona B, fitxant per la UB Conquense."